ออมสินปรับทิศลดดอกเบี้ยฝาก เพิ่มรายได้เงินกู้
ออมสินรีดกำไร เน้นลดดอกฝาก เพิ่มดอกเบี้ยเงินกู้
30 ก.ค. 2555

ออมสินรีดกำไร เน้นลดดอกฝาก เพิ่มดอกเบี้ยเงินกู้
นายธัชพล กาญจนกูล รักษาการผู้อำนวยการธนาคารออมสิน กล่าวว่า การดำเนินการของธนาคารในครึ่งปีหลัง จะให้ความสำคัญกับการอัตราส่วนรายได้ดอกเบี้ยสุทธิต่อสินทรัพย์เฉลี่ยโดยตั้งเป้าไว้ว่า จะต้องไม่ให้ต่ำกว่า 2.5% โดยธนาคารจะเน้นการลดต้นทุนดอกเบี้ยเงินฝากลงมา และหันมาเพิ่มรายได้จากการปล่อยกู้ให้มากขึ้น
นายธัชพล กล่าวว่า ในส่วนของการลดต้นทุนดอกเบี้ยเงินฝากนั้น ธนาคารจะปรับฐานเงินฝาก จากที่ผ่านมาธนาคารได้ออกผลิตภัณฑ์เงินฝากที่ให้ดอกเบี้ยสูงถึง 4% แต่ขณะนี้ธนาคารได้ออกผลิตภัณฑ์เงินฝากที่ให้ดอกเบี้ย 2.9-3.1% ซึ่งแม้ว่าดอกเบี้ยเงินฝากจะลดลง แต่เป็นอัตราที่ใกล้เคียงกับตลาด
สำหรับการเพิ่มรายได้จะมีการปรับฐานสินเชื่อรายใหญ่ที่ครบกำหนดชำระลงไป แล้วหันมาปล่อยกู้รายย่อยแทน เพราะการปล่อยกู้รายใหญ่ได้อัตราดอกเบี้ย 4% ต่อปี แต่การปล่อยกู้รายย่อยได้ดอกเบี้ย 6% ต่อปี ทำให้ธนาคารมีกำไรมากขึ้น
นอกจากนี้ ธนาคารจะเพิ่มรายได้จากค่าธรรมเนียมจากปัจจุบันอยู่ในระดับ 5-6% ขึ้นเป็น 10% ของรายได้ทั้งหมด โดยจะเป็นค่ฟปาธรรมเนียมจากการขายประกัน การเพิ่มตู้เอทีเอ็ม การขายหน่วยลงทุน ซึ่งตอนนี้ธนาคารได้รับใบอนุญาตมาแล้ว 
ขณะเดียวกันจะบริหารการลงทุนให้มีรายได้ไม่น้อยกว่า 7% โดยปัจจุบันธนาคารมีเงินลงทุนในพันธบัตรและหลักทรัพย์ 2 แสนล้านบาท และมีสภาพคล่องอีก 1 แสนล้านบาท โดยจะเน้นการลงทุนทองและน้ำมัน เพราะให้ผลตอบแทนที่ดี